**Javni razpis za invalidska podjetja in zaposlitvene centre s svetovalci za uvajanje prožnejših načinov dela, prilagojenih potrebam invalidov**

**Odgovori na vprašanja 3 (prejeti od 30. 11. do 19. 12. 2023)**

1. **Razumemo, da zaposleni pri partnerju ima postavko SSE A, zunanji izvajalec, ki ima sklenjeno pogodbo s partnerjem ima urno postavko SSE B. Predvidevamo, da moramo za tega zunanjega izvajalca enako priložiti reference že ob prijavi na razpis?**

Da.

1. **Ali so potrebne reference na področju izobraževanja odraslih kakšni posebni pogoji? Se Upošteva, da smo izobraževali odrasle, torej zaposlene v podjetjih kjer smo optimizirali poslovne procese?**

Zahtevane reference so zapisane v javnem razpisu oziroma razpisni dokumentaciji.

Strokovna komisija bo formalno popolne vloge ocenila na podlagi pogojev in meril, določenih v poglavjih 6 in 11 javnega razpisa.

1. **Ali lahko pri projektnem partnerju sodeluje zunanji strokovnjak, ki je lastnik ali direktor drugega podjetja?**

Da, lastnik ali direktor podjetja, ki ni zaposlen pri projektnem partnerju lahko v projektu sodeluje kot strokovnjak, če so v vlogi zanj predložene ustrezne reference.

1. **Ali lahko projektni partner (podjetje) sodeluje z več prijavitelji oz. se prijavi za izvedbo pri več projektih? Ali lahko v tem primeru pri različnih prijaviteljih uveljavlja enake reference in priloži enaka referenčna potrdila?**

Da, podjetje lahko v vlogi projektnega partnerja sodeluje z več prijavitelji, vendar z največ petimi (5). Seveda lahko pri vsaki od vlog predloži enake reference.

1. **Kdo podpiše referenco strokovnjaka, ki je referenco pridobil v sklopu timskega dela, v sklopu prejšnjih zaposlitev?**

Referenco v sklopu prejšnjih zaposlitev podpiše delodajalec, pri katerem je bil strokovnjak zaposlen oziroma sodeloval pri delu. Referenca naj se nanaša na projektne aktivnosti, opisane v točki 5.3 javnega razpisa.

1. **Komu se piše de minimis - prijavitelju ali projektnemu partnerju?**

Skladno z mnenjem Ministrstva za finance se de minimis piše prijavitelju.

1. **Koliko strokovnjakov ima lahko projektni partner?**

Število strokovnjakov pri projektnem partnerju v javnem razpisu ni omejeno. V vlogi je treba predložiti reference za vse v projektu sodelujoče strokovnjake.

1. **Ali so “strokovnjaki” lahko podjetja, ki jih pridobi projektni partner za izvedbo posameznih aktivnosti.  Primer: podjetje A za izvedbo izobraževanj, podjetjem B za izvedbo izobraževanj z drugačnimi vsebinami, podjetje C za izvedbo analize z vidika varstva pri delu?**

Strokovnjaki so fizične osebe. Za posamezno fazo (I in II) ima lahko prijavitelj največ po enega projektnega partnerja, ki je pravna oseba. Število strokovnjakov pri projektnem partnerju v javnem razpisu ni omejeno.